Stellenbosch-vrou uit prostitusie gered | Maroela Media
"Die polisie-eenheid wat prostitusie, dwelmhandel en onwettige dobbel ondersoek, het oor die naweek boetes van R15 000 uitgereik," het JP Smith, burgemeesterskomiteelid van veiligheid en sekuriteit, gesê. "Die eenheid het agt boetes ter waarde van R7 000 in Brooklyn vir prostitusie uitgereik. Die beamptes het boetes ter waarde van R8 000 by Parksig Villas in Bellville uitgereik vir prostitusie."
Die Brooklyn-polisie het 'n 19-jarige vrou van Stellenbosch gered wat in prostitusie gedwing is. "Sy is na 'n veilige hawe geneem en die saak is aan die Valke oorhandig vir verdere ondersoek," het Smith gesê.
Die eenheid het ook 'n swanger vrou gehelp wat by prostitusie betrokke geraak het. Die 29-jarige vrou is ses maande swanger en sê sy is uitgeskop toe sy swanger geraak het. "Die eenheid reël vir haar bystand deur middel van 'n nie-regeringsorganisasie," het Smith bygevoeg.